इधर फिल्म जगत में काफी हलचल रही। पहले प्रकाश झा की 'राजनीति' प्रदर्शित हुई तो पीछे-पीछे मणिरत्नम 'रावण' लेकर आ गए। राजनीति तो देख चुका हूँ और रावण के बारे में पढ़कर अब उसे देखने की कोई लालसा नहीं रह गयी है। राजनीति के बारे में अपने विचारों को अपने ब्लॉग पर लिखा भी है। दोनों फिल्मों में एक समानता जरूर है। जहां 'राजनीति' महाभारत के कलयुगी संस्करण को पेश करता है वहीँ 'रावण' रामायण पर आधारित बताया जा रहा है। हालांकि न सुदर्शन चक्र धारण किये कृष्ण हैं न शिव-धनुष तोड़ते हुए राम ही हैं, इसलिए हो सकता है कि धर्म का पाखण्ड की हद तक अनुसरण करने वालों को शायद इन फिल्मों में इन कथाओं का अक्स नज़र न आये मगर फिर भी हमारे फिल्म-इंडस्ट्री के दो प्रख्यात फिल्मकारों ने जिस तरह से अपनी फिल्मों को हमारे पौराणिक कथाओं पर आधारित किया है उसका स्वागत हमें जरूर करना चाहिए।
खैर, दोनों फ़िल्में प्रदर्शित हो चुकी हैं और 'राजनीति' को सुपरहिट और 'रावण' को फ्लॉप का दर्ज़ा भी दिया जा चुका है। तो ऐसा क्यूँ हो गया कि रामायण आज महाभारत से मात खा गया। इसका कारण इन दोनों फिल्मों की गुणवत्ता हो सकती है। हो सकता है कि रावण सच में बहुत ख़राब फिल्म हो मगर एक पहलु इसका हमारी कलयुगी मानसिकता भी हो सकती है। ऐसी मानसिकता जिससे आज कलयुग में हमें रामायण से ज्यादा अच्छा महाभारत लगने लगता है। अपने हिन्दू आध्यात्म की तरफ थोडा ध्यान से देखेंगे तो पायेंगे कि महाभारत का द्वापर युग, रामायण के त्रेता युग के मुकाबले हमारे कलयुग से ज्यादा नजदीक है।
ज्यादा माथापच्ची करने की जरुरत नहीं है। हिन्दू ग्रंथों में चार युग का वर्णन किया गया है। सृष्टि की शुरुआत सतयुग से होती है। ऐसा युग जिसमे कोई दानव नहीं है। भगवान् हैं जो इस सृष्टि की रचना कर रहे हैं और उन्हें बाधाएं पहुचाने वाले नगण्य हैं। सतयुग के बाद त्रेता युग आता है, राम और रावण का युग। इस युग में भगवान् हैं और साथ में दानव भी हैं। ये ऐसे दानव हैं जो भगवान् की आराधना करते हैं और उनसे आशीर्वाद पाकर अकूत शक्ति के मालिक बनते हैं। हालांकि उनका अंत उनके बढ़ते हुए घमंड के कारण अपरिहार्य हो जाता है और भगवान् को स्वयं राम का रूप लेकर आना पड़ता है। त्रेता युग के बाद द्वापर युग आता है, श्रीकृष्ण का युग, पांडवों और कौरवों का युग। ये एक ऐसा युग था जहां भगवान् की अराधना करने वाले दानवों कि जगह भगवान् को न मानने वाले अधर्मियों ने ले ली थी। सच और धर्म के साथ रहने वाले पांच पांडवों के खिलाफ सौ कौरव दानव का रूप लेकर खड़े थे। एक ऐसा युग था जहाँ भाई को भाई नहीं समझा जाता था, मामा अपने भांजे की दुर्गति का कारण बनता था, कुल मिलाकर रिश्तों की परिभाषा ख़त्म हो रही थी।
इसी राह पर आगे चलते हैं। द्वापर युग के बाद हमारा अपना कलयुग आ गया। जहां द्वापर युग में फिर भी भगवान् का अस्तित्व था वहीँ कलयुग में भगवान् ने आने से ही इनकार कर दिया। जहां पांच पांडवों के खिलाफ सिर्फ 100 कौरव थे वहीँ आज कौरवों की तुलना में पांडव नगण्य हैं। ये तो बदलती हुई परंपरा है जिसे कलयुग ने निभाया है। ब्रह्मा-विष्णु-महेश के त्रिदेव की जगह अगले युग में जहां मर्यादा-पुरुषोत्तम राम लेते हैं वहीँ उन्हें अपनी जगह द्वापर युग में रास-रसईया श्रीकृष्ण के लिए छोड़नी पड़ती है। अब रणछोड़ श्रीकृष्ण किसके लिए अपनी जगह छोड़ते, श्री राम के चरित्र में थोड़ी गिरावट आई तो भी वो कृष्ण बनकर भगवान् कहलाने के लायक रहे मगर श्री कृष्ण के चरित्र में थोड़ी सी भी गिरावट क्या भगवान् कहलाने के लायक रह पाती। कलयुग ने क्या बिगाड़ा है किसी का। चलती हुई परंपरा को उसने भी ढोया है और तो कुछ नहीं किया उसने। फिर क्यूँ आज जब किसी की बेटी अपने प्रेमी के साथ भाग जाती है तो ज़माना कलयुग को दोषी बनाकर कहता है, "क्या कर सकते हैं, कलयुग आ गया है।"
अपने सामाजिक मूल्यों में आई इन गिरावट का ही तो असर नहीं कि आज हमें चार भाइयों के प्यार को दर्शाने वाला रामायण, भाइयों के मारकाट को दर्शाने वाले महाभारत से नीचा नजर आता है। महा-विद्वान् रावण आज मुर्ख दुर्योधन के सामने बौना नजर आता है, कहीं ये भी कलयुग का ही तो असर नहीं। खैर जो भी है, सच में कुछ भी किया नहीं जा सकता। कलयुग है क्यूँकि हम ऐसे हैं। कलयुग ऐसा इसलिए है क्यूँकि हमारे मन काले हैं। परम्पराओं को दोषी ठहरा कर हम कुछ नहीं कर सकते। अपने आप को बदलना होगा, अपनी सोच को बदलना होगा। बदल कर देखिये, कलयुग में भी सतयुग का आनंद मिलेगा!!!